"เคหะ"ลุยปล่อยกู้คนซื้อบ้าน
เคหะฯ เสนอแผนปล่อยกู้คนจนซื้อบ้านให้คลังพิจารณา แย้มคิดดอกเบี้ย 7-7.5% คงที่ยาวนาน 5 ปี
22 พ.ค. 2554

เคหะฯ เสนอแผนปล่อยกู้คนจนซื้อบ้านให้คลังพิจารณา แย้มคิดดอกเบี้ย 7-7.5% คงที่ยาวนาน 5 ปี
แหล่งข่าวกรรมการ การเคหะแห่งชาติ (กคช.) เปิดเผยว่า นายวิฑูรย์ เจียสกุล ผู้ว่าการ กคช. ได้เสนอแผนงานการปล่อยกู้ที่อยู่อาศัยสำหรับผู้มีรายได้น้อยและปานกลางที่ไม่สามารถเข้าถึงแหล่งเงินกู้ เพราะมีความเสี่ยงในเรื่องคุณสมบัติของรายได้ รวมถึงขีดความสามารถในการผ่อนชำระให้กระทรวงการคลังพิจารณาเพื่อให้ กคช.สามารถจัดหาแหล่งทุนดอกเบี้ยต่ำมาปล่อยกู้ให้กับคนเหล่านี้
“คลังได้เห็นชอบแผนนี้ เพราะเห็นว่าไม่ขัดกับกฎหมาย และคาดว่าจะมีการประชุมคณะกรรมการ กคช.เพื่อพิจารณาอนุมัติดำเนินการในวันที่ 26 พ.ค.นี้” กรรมการ กคช.กล่าว




แหล่งข่าวชี้แจงแผนการดำเนินงานว่า กคช.จะจัดตั้งฝ่ายบริหารสินเชื่อและหนี้สินขึ้นมา เพื่อดำเนินการจัดหาและปล่อยสินเชื่อในโครงการเช่าซื้อเต็มรูปแบบ สำหรับลูกค้าที่ต้องการซื้อบ้านเอื้ออาทรและโครงการเคหะชุมชนเพื่ออยู่อาศัยเป็นของตัวเอง 
โครงการดังกล่าว กคช.จะใช้แหล่งเงินกู้จากดอกเบี้ยต่ำจากสถาบันการเงินโดยตรงซึ่งคาดว่าจะสามารถกู้ได้ในอัตราดอกเบี้ย 4% จากนั้นก็จะนำมาปล่อยกู้ให้กับประชาชนที่ต้องการซื้อที่อยู่อาศัยจาก กคช.ในอัตราดอกเบี้ยคงที่ประมาณ 7-7.5% ระยะเวลานาน 5 ปี หากลูกค้าเหล่านี้ผ่อนชำระได้ต่อเนื่องก็มีโอกาสที่ธนาคารจะปล่อยกู้ต่อไป
ปัจจุบันมีลูกค้าบ้านเอื้ออาทรและเคหะชุมชนที่ต้องการทำสัญญาเช่าซื้อกับ กคช. อยู่ประมาณ 3.3-3.5 หมื่นราย วงเงินสินเชื่อประมาณ 1 หมื่นล้านบาท ขณะที่ กคช.มีโครงการที่อยู่อาศัยที่รองรับการเช่าซื้ออยู่ทั่วประเทศร่วม 5 หมื่นยูนิต 
“ถ้าคิดจากค่าเช่าซื้อเดือนละ 800-900 บาท แต่ละปี กคช.ก็จะมีรายได้จากค่าเช่าร่วม 500-600 ล้านบาท ซึ่งอาจจะต้องปรับปรุงตกแต่งภายในเพื่อสร้างมูลค่าเพิ่มให้กับห้องพักให้มีอัตราการเช่าซื้อเพิ่มขึ้นในระดับ 1,500-2,000 บาท โดยพิจารณาเป็นรายโครงการซึ่งจะทำให้มีรายได้เพิ่มขึ้น” แหล่งข่าวกล่าว
นายวิฑูรย์ กล่าวว่า โครงการนี้หากบอร์ดอนุมัติก็ทำได้ทันทีและเชื่อว่าจะช่วยคนรายได้น้อยให้มีที่อยู่อาศัยเป็นของตัวเองได้เพิ่มขึ้น โดยปัจจุบันแต่ละปีคนรายได้น้อยและปานกลางมีความต้องการที่อยู่อาศัยประมาณ 3 แสนยูนิต โดยในจำนวนนั้นเป็นลูกค้า กคช.ไม่น้อยกว่า 50-60% โครงการบ้านที่อยู่อาศัยแบบเช่าซื้อจึงตอบโจทย์ได้